S-111/2007

Mál þetta, sem dómtekið var fyrr í dag, er höfðað með ákæru lögreglustjórans á Eskifirði, útgefinni 10. júlí 2007 á hendur H-kk-þgf H-kk-þgf, kt. 000000-0000, til heimilis að Skólavegi 29, Fáskrúðsfirði “fyrir brot gegn lögum um ávana- og fíkniefni á Reyðarfirði, fimmtudaginn 26. apríl 2007, með því að hafa haft í vörslum sínum 28,60 grömm af hassi, sem fannst við leit lögreglu í bifreið hans VJ-361, en lögreglan stöðvaði akstur ákærða á bifreiðinni á þjóðvegi 92, á móts við Haga.

Telst þetta varða við 2. gr. sbr. 5. og 6. gr. laga um ávana - og fíkniefni nr. 65/1974, sbr. lög nr. 60/1980, sbr. 9. gr. laga nr. 75/1982, sbr. lög nr. 13/1985 og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Þess er krafist að ákærði verði dæmdur til refsingar.

Þess er einnig krafist að framangreind 28,60 grömm af hassi, sem lögreglan lagði hald á við rannsókn málsins, verði gerð upptæk, sbr. 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.”

Ákærða var birt fyrirkall 28. september sl. þar sem þess var getið að sækti hann ekki þing mætti hann búast við að fjarvist hans yrði metin til jafns við að hann viðurkenndi að hafa framið brot það, sem hann er ákærður fyrir. Ákærði hefur ekki komið fyrir dóm. Að ósk ákærða, sem fram kom í fyrirkalli, var honum skipaður verjandi við þingfestingu málsins og tjáði hann sig um lagaatriði og ákvörðun viðurlaga. Hann kvað ákærða ekki vilja halda uppi vörnum í málinu. Með vísan til framanritaðs og samkvæmt heimild í 126. gr. laga nr. 19/1991 um meðferð opinberra mála metur dómurinn fjarvist ákærða sem viðurkenningu hans á því að hafa framið brot það sem hann er ákærður fyrir og er réttilega heimfært til refsiákvæða í ákærunni. Gögn málsins styðja og þessa niðurstöðu.

Ákærði, sem er fæddur árið 1972, á að baki langan sakarferil. Frá árinu 1990 hefur hann hlotið 17 refsidóma, aðallega fyrir auðgunarbrot en einnig fyrir umferðarlagabrot. Síðast hlaut ákærði dóm hinn 9. júlí 2004 fyrir þjófnað og húsbrot og var refsing ákveðin fangelsi í 4 mánuði, skilorðsbundið í 3 ár.

Með broti sínu nú hefur ákærði rofið skilorð dómsins frá 9. júlí 2004. Með því að brot það, sem ákærði er nú sakfelldur fyrir, varðar aðeins sektum þykir rétt með heimild í 60. gr. almennra hegningarlaga nr. 19/1940 að láta skilorðsdóminn haldast en gera ákærða refsingu í þessu máli sér í lagi.

Refsing ákærða þykir hæfilega ákveðin 112.000 króna sekt sem greiða skal til ríkissjóðs innan fjögurra vikna frá uppkvaðningu dómsins, ella sæti ákærði fangelsi í 8 daga.

Upptæk skulu gerð 28,60 grömm af hassi

Ákærði greiði málsvarnarlaun skipaðs verjanda síns, G-kk-ef M. A-kk-ef hdl., sem þykja hæfilega ákveðin að fjárhæð 64.740 krónur að meðtöldum virðisaukaskatti.

R-kvk-nf B-kvk-nf dómstjóri kveður upp dóminn.

Dómsorð:

Ákærði, H-kk-nf H-kk-nf, greiði 112.000 krónur í sekt til ríkissjóðs innan fjögurra vikna frá uppkvaðningu dómsins en sæti ella fangelsi í 8 daga.

Upptæk eru gerð 28,6 grömm af hassi.

Ákærði greiði málsvarnarlaun skipaðs verjanda síns, G-kk-ef M. A-kk-ef hdl., að fjárhæð 64.740 krónur.

R-kvk-nf B-kvk-nf